

**Ανακοίνωση της Επιτροπής για τις ευρωπαϊκές αποστολές**

1. **Εισαγωγή**

Η αντίδραση των Ευρωπαίων στις ακραίες καιρικές συνθήκες σε διάφορες χώρες της ΕΕ φέτος το καλοκαίρι αποτελεί απόδειξη της ισχύος και της σημασίας της ευρωπαϊκής αλληλεγγύης και συνεργασίας. Οι ευρωπαϊκές χώρες έσπευσαν να συνδράμουν η μία την άλλη όσον αφορά την καταπολέμηση των πυρκαγιών, την αποκατάσταση των ζημιών που προκάλεσαν οι πλημμύρες, καθώς και την παροχή οικονομικής στήριξης σε όσους έχασαν τις οικίες τους. Οι εν λόγω φυσικές καταστροφές επιβεβαιώνουν για μία ακόμη φορά την κλιματική έκτακτη ανάγκη και την κρίση της βιοποικιλότητας που βιώνουμε στην Ευρώπη και στον κόσμο.

Η πανδημία COVID-19, η οποία δημιούργησε προκλήσεις όσον αφορά την υγεία και κοινωνικοοικονομικές προκλήσεις, κατέδειξε πέραν πάσης αμφιβολίας ότι ο καλύτερος τρόπος να αντιμετωπιστεί μια κρίση είναι μέσω της αλληλεγγύης, της συντονισμένης δράσης και της απόδοσης ρόλου καίριας σημασίας στην ανεξάρτητη επιστήμη. Επίσης, η πανδημία μας υπενθύμισε με έντονο τρόπο ότι οι κρίσεις συνοδεύονται πάντοτε από επακόλουθα. Παρότι η πανδημία είχε θετικές επιπτώσεις, για παράδειγμα, στην ποιότητα του αέρα των πόλεων ή στη δραστηριοποίηση σε τοπικό επίπεδο των γειτόνων που έτειναν χείρα βοηθείας στους πληγέντες, είχε επίσης αρνητικές επιπτώσεις σε άλλους κινδύνους για την υγεία όπως ο καρκίνος, καθώς περιόρισε τις δραστηριότητες της πρόληψης, της έγκαιρης ανίχνευσης, της διάγνωσης και της θεραπείας.

Οι εν λόγω κρίσεις στους τομείς του κλίματος και της υγείας καλούν σε δράση όλους τους κοινωνικούς παράγοντες, προκειμένου να ενώσουν τις δυνάμεις τους με νέους και καινοτόμους τρόπους. Η υφιστάμενη κατάσταση δεν μπορεί να συνεχιστεί ως έχει. Οι Ευρωπαίοι έχουν επίγνωση της επείγουσας ανάγκης για δράση και στηρίζουν θερμά τις προσπάθειες της επιστήμης να εξεύρει λύσεις. Τα παραπάνω δημιουργούν μια μοναδική δυναμική για τη διαμόρφωση ενός νέου είδους πολιτικής έρευνας και καινοτομίας. Με βάση το ίδιο ομαδικό πνεύμα και την ετοιμότητα συνεργασίας που επιδείξαμε σε αυτές τις δύσκολες στιγμές, μπορούμε να επιδείξουμε την τόλμη και τη φιλοδοξία που απαιτείται για να διαμορφώσουμε το μέλλον στο οποίο επιθυμούμε να ζήσουμε.

Σε αυτό το πλαίσιο, το Ευρωπαϊκό Κοινοβούλιο και το Συμβούλιο της ΕΕ εξουσιοδότησαν την Επιτροπή να θεσπίσει έναν νέο τρόπο εργασίας σε όλους τους τομείς πολιτικής και τα πεδία εμπειρογνωσίας και επιστήμης, διά της απευθείας συνεργασίας με τις επιχειρήσεις, τις τοπικές κοινότητες και την κοινότητα καινοτομίας: τις αποστολές της ΕΕ[[1]](#footnote-2). Οι αποστολές της ΕΕ, που βασίζονται στην έρευνα και στην καινοτομία[[2]](#footnote-3), αποσκοπούν να αντιμετωπίσουν τις κοινωνικές προκλήσεις και να επανασυνδέσουν τους πολίτες με την Ευρωπαϊκή Ένωση, εμπνέοντας και ενδυναμώνοντάς τους ώστε να βελτιώσουν τη ζωή τους και τις ζωές των άλλων.

Αυτή είναι η ευκαιρία μας να συνεργαστούμε για ένα υγιές, πράσινο και ψηφιακό μέλλον. Αυτή είναι η αποστολή μας.

1. **Αποστολές της ΕΕ**

Οι αποστολές της ΕΕ ξεκινούν από την ιδέα ότι οι πολύπλοκες κοινωνικές προκλήσεις απαιτούν συντονισμένη προσπάθεια σε ολόκληρη την Ευρώπη για την επίτευξη αποτελεσμάτων.Υποστηρίζουν τις φιλόδοξες προτεραιότητες της παρούσας Επιτροπής και αναγνωρίζουν ότι πρέπει να χρησιμοποιήσουμε περισσότερα μέσα από όσα έχουμε επί του παρόντος στη διάθεσή μας. Οι αποστολές θα αποδώσουν αποτελέσματα μέσω ενός *νέου ρόλου για την έρευνα και την καινοτομία* στο πλαίσιο του προγράμματος «Ορίζων Ευρώπη», σε συνδυασμό με μια συντονισμένη, *ενιαία προσέγγιση,* και *μια νέα σχέση με τους πολίτες.* Οι αποστολές της ΕΕ θέτουν τολμηρούς, συγκεκριμένους και μετρήσιμους στόχους σε ένα καλά καθορισμένο χρονικό πλαίσιο, στη διάρκεια του οποίου είναι ρεαλιστικό να αναμένεται η επίτευξη αποτελεσμάτων. Θα διεξάγονται σε συνεχή βάση παρακολούθηση και αξιολογήσεις. Οι αποστολές θα αποτελέσουν μια συντονισμένη προσπάθεια της Επιτροπής να συγκεντρώσει τους αναγκαίους πόρους όσον αφορά χρηματοδοτικά προγράμματα, πολιτικές και κανονισμούς, υπηρεσίες και πηγές δεδομένων[[3]](#footnote-4) καθώς και άλλες δραστηριότητες, για την επίτευξη των στόχων τους. Θα κινητοποιήσουν πλήρως και θα ενεργοποιήσουν δημόσιους και ιδιωτικούς φορείς, όπως τα κράτη μέλη της ΕΕ, οι περιφερειακές και τοπικές αρχές, τα ερευνητικά ιδρύματα, οι επιχειρηματίες και οι δημόσιοι και ιδιώτες επενδυτές, ώστε να επιτευχθούν πραγματικά και διαρκή αποτελέσματα.

Ιδιαίτερα κρίσιμο στοιχείο των αποστολών της ΕΕ θα είναι η προσέγγιση των τοπικών κοινοτήτων και η συνεργασία με τους Ευρωπαίους πολίτες, τους ανθρώπους της ΕΕ, με σκοπό να διασφαλιστεί η υιοθέτηση από την κοινωνία των εν λόγω νέων λύσεων και προσεγγίσεων.

Οι αποστολές θα στηρίξουν άμεσα προτεραιότητες όπως η Ευρωπαϊκή Πράσινη Συμφωνία, το ευρωπαϊκό σχέδιο για την καταπολέμηση του καρκίνου, μια οικονομία στην υπηρεσία των ανθρώπων, το Νέο Ευρωπαϊκό Μπάουχαους[[4]](#footnote-5), καθώς και το ανανεωμένο θεματολόγιο της ΕΕ για τη βιομηχανική ανταγωνιστικότητα και το ευρωπαϊκό διαστημικό πρόγραμμα, ενώ θα στηρίξουν, συνολικά, τους στόχους βιώσιμης ανάπτυξης (ΣΒΑ) των Ηνωμένων Εθνών. Οι συννομοθέτες προσδιόρισαν και συμφώνησαν επί πέντε τομέων αποστολών[[5]](#footnote-6), τους οποίους, στη συνέχεια, ανέπτυξαν περαιτέρω ειδικά συμβούλια αποστολών, που απαρτίζονται από εμπειρογνώμονες, βάσει ευρέων διαβουλεύσεων με τα ενδιαφερόμενα μέρη και τους πολίτες[[6]](#footnote-7). Η Επιτροπή ξεκινά τώρα την υλοποίηση πέντε αποστολών της ΕΕ:

**Προσαρμογή στην κλιματική αλλαγή:** στήριξη τουλάχιστον 150 ευρωπαϊκών περιφερειών και κοινοτήτων ώστε να καταστούν ανθεκτικές στην κλιματική αλλαγή έως το 2030.

Η εν λόγω αποστολή θα μετατρέψει την επείγουσα πρόκληση της προσαρμογής στην κλιματική αλλαγή σε ευκαιρία για να καταστεί η Ευρώπη ανθεκτική, δίκαιη και έτοιμη να αντιμετωπίσει τη διατάραξη του κλίματος, όπως τα ακραία καιρικά φαινόμενα, οι πυρκαγιές και οι μολυσματικές ασθένειες. Η αποστολή θα στηρίξει τις ευρωπαϊκές περιφέρειες ώστε να είναι έτοιμες για τις αναπόφευκτες αλλαγές και τα ακραία φαινόμενα και να ανταλλάσσουν εμπειρίες και λύσεις με σκοπό την πρόληψη της απώλειας ανθρώπινων ζωών και μέσων διαβίωσης.

**Καρκίνος:** βελτίωση της ζωής άνω των 3 εκατομμυρίων ανθρώπων έως το 2030 χάρη στην πρόληψη και τη θεραπεία, καθώς και παράταση και βελτίωση της ζωής των καρκινοπαθών, συμπεριλαμβανομένων των οικογενειών τους.

Η αποστολή θα στηρίξει τα κράτη μέλη, τις περιφέρειες και τις κοινότητες σε ό,τι αφορά τον έλεγχο του καρκίνου, ιδίως δεδομένων των διαταραχών που προκάλεσε η πανδημία COVID-19. Θα βελτιώσει την κατανόηση του καρκίνου, θα προωθήσει την πρόληψη, θα βελτιστοποιήσει τη διάγνωση και τη θεραπεία, θα βελτιώσει την ποιότητα ζωής των ασθενών και των οικογενειών τους και θα διασφαλίσει τη δίκαιη πρόσβαση στην περίθαλψη σε όλη την Ευρώπη. Η αποστολή θα θέσει τους πολίτες, συμπεριλαμβανομένων των ασθενών, στο επίκεντρο της έρευνας και της καινοτομίας, και την έρευνα και την καινοτομία στο επίκεντρο της ανάπτυξης πολιτικής.

****Αποκατάσταση των **ωκεανών και των υδάτων μας** έως το 2030

Οι ανθρωπογενείς, προκαλούμενες από το κλίμα αλλαγές θέτουν τους ωκεανούς και τα ύδατά μας σε σοβαρό κίνδυνο. Η νέα, συστημική προσέγγιση της αποστολής θα αντιμετωπίσει με ενιαίο τρόπο τους ωκεανούς και τα ύδατα και θα διαδραματίσει βασικό ρόλο στην επίτευξη της κλιματικής ουδετερότητας και στην αποκατάσταση της φύσης. Η αποστολή θα συμβάλει στην επίτευξη των στόχων της ΕΕ όσον αφορά την προστασία του 30 % των θαλάσσιων περιοχών της ΕΕ και την αποκατάσταση των θαλάσσιων οικοσυστημάτων και 25 000 χλμ. ποταμών ελεύθερης ροής, την πρόληψη και εξάλειψη της ρύπανσης μέσω της μείωσης των πλαστικών απορριμμάτων στη θάλασσα, της απώλειας θρεπτικών στοιχείων και της χρήσης χημικών φυτοφαρμάκων κατά 50 %, καθώς και τον στόχο να καταστεί η γαλάζια οικονομία κλιματικά ουδέτερη και κυκλική με μηδενικές καθαρές εκπομπές από τη ναυτιλία.

****   
100 **κλιματικά ουδέτερες και έξυπνες πόλεις** έως το 2030

Καθώς παράγουν πάνω από το 70 % των παγκόσμιων εκπομπών CO2, οι πόλεις διαδραματίζουν κεντρικό ρόλο στην επίτευξη της κλιματικής ουδετερότητας έως το 2050. Τουλάχιστον 100 πόλεις θα στηριχθούν ώστε να καταστούν κλιματικά ουδέτερες έως το 2030. Σε στενή συνεργασία με τους πολίτες, θα αναπτύξουν «συμβάσεις πόλης για το κλίμα» στις οποίες θα περιγράφεται αναλυτικά η στρατηγική για την εφαρμογή και παρακολούθηση καινοτόμων και ψηφιακών λύσεων για την επίτευξη κλιματικής ουδετερότητας. Θα ηγηθούν της καινοτομίας στον τομέα του κλίματος και θα επιδείξουν λύσεις μείωσης των ανθρακούχων εκπομπών οι οποίες θα επιτρέψουν στις υπόλοιπες πόλεις να ακολουθήσουν το παράδειγμά τους έως το 2050.

**Μια ευρωπαϊκή συμφωνία για το έδαφος:** 100 «ζωντανά εργαστήρια» και «φάροι» θα ηγηθούν της μετάβασης σε υγιή εδάφη έως το 2030

Η ζωή στη Γη εξαρτάται από τα υγιή εδάφη, τα οποία, ωστόσο, είναι υπό απειλή σε ολόκληρο τον κόσμο. Στην Ευρώπη, το 60 %-70 % των εδαφών θεωρούνται μη υγιή, γεγονός που μας καθιστά πιο ευάλωτους στην επισιτιστική ανασφάλεια και στα ακραία καιρικά φαινόμενα. Η αποστολή θα συνεργαστεί με πολίτες και θα δημιουργήσει αποτελεσματικές συμπράξεις μεταξύ τομέων και εδαφικών περιοχών με σκοπό την προστασία και την αποκατάσταση των εδαφών στην Ευρώπη και αλλού. Θα συμβάλει στην επίτευξη των στόχων της Πράσινης Συμφωνίας που σχετίζονται με τη βιώσιμη γεωργία, την ανθεκτικότητα στην κλιματική αλλαγή, τη βιοποικιλότητα και τη μηδενική ρύπανση.

1. **Επίτευξη αποτελεσμάτων**

*Ένας νέος ρόλος για την έρευνα και την καινοτομία*

Σαφής αφετηρία των αποστολών είναι η έρευνα και καινοτομία: βάσει των συγκεκριμένων στόχων κάθε αποστολής, οι δράσεις έρευνας και καινοτομίας καθορίζουν την κατεύθυνση στην οποία θα επιδιωχθεί η επίτευξη αποτελεσμάτων. Το εύρος των αποστολών υπερβαίνει κατά πολύ το εύρος ενός μεμονωμένου ερευνητικού έργου. Ο στόχος κάθε αποστολής αποτελεί τη βάση για ένα χαρτοφυλάκιο δράσεων έρευνας και καινοτομίας, το οποίο θα περιλαμβάνει βασική και εφαρμοσμένη έρευνα ανά τομείς και πεδία. Οι αποστολές δίνουν έμφαση στην επίδειξη, στην κλιμάκωση και στην αναπαραγωγή υφιστάμενων και νέων λύσεων, συμπεριλαμβανομένων των κοινωνικών καινοτομιών. Κατ’ αυτόν τον τρόπο θα διασφαλιστεί μια προσαρμοσμένη προσέγγιση της καινοτομίας, όπως η κοινωνική καινοτομία, στο πλαίσιο της οποίας οι λύσεις θα είναι πλήρως προσαρμοσμένες στις τοπικές συνθήκες. Επιπλέον, οι σταδιακές αλλαγές δεν θα είναι αρκετές. Οι εν λόγω προκλήσεις απαιτούν ριζοσπαστικό πνεύμα, νέες ιδέες και ανάληψη κινδύνου. Οι αποστολές υιοθετούν απολύτως έναν τρόπο σκέψης εκτός της πεπατημένης μέσω της τόνωσης του πειραματισμού και των πολλαπλών λύσεων από τη βάση προς την κορυφή για την επίτευξη των στόχων τους, ασπαζόμενες, επίσης, τον βασικό ρόλο των ιδρυμάτων εκπαίδευσης και κατάρτισης στην ανάπτυξη των ταλέντων, των γνώσεων και των δεξιοτήτων των πολιτών. Αυτή ακριβώς η ανοιχτή, χωρίς αποκλεισμούς και καινοτόμος συνεργασία, που δίνει επίσης έμφαση στον κοινωνικό αντίκτυπο και στους κοινωνικούς μετασχηματισμούς σε συνδυασμό με την ανάγκη κοινωνικών επενδύσεων και νέων προγραμμάτων σπουδών, αυξάνει τις πιθανότητες εξεύρεσης λύσεων στις πολύπλοκες κοινωνικές προκλήσεις που αντιμετωπίζουν οι αποστολές και προωθεί τους τεχνοβλαστούς, προσελκύει ιδιωτικές επενδύσεις και προωθεί τις δεξιότητες και τις σταδιοδρομίες των ερευνητών. Οι αποστολές θα αποτελέσουν μια μοναδική ευκαιρία συνδυασμού των δυνατοτήτων του δημόσιου τομέα όσον αφορά τη στήριξη του πειραματισμού και την αποδοχή της αποτυχίας, με παράλληλη αξιοποίηση των καινοτόμων και ανατρεπτικών δυνατοτήτων του ιδιωτικού τομέα.

**Παραδείγματα αποστολών**

* **Η αποστολή για την προσαρμογή στην κλιματική αλλαγή**θα υλοποιήσει 75 μεγάλης κλίμακας έργα επίδειξης συστημικών μετασχηματισμών με σκοπό την προετοιμασία για σοβαρούς κινδύνους που οφείλονται στο κλίμα, όπως οι πλημμύρες, τα οποία θα είναι προσαρμοσμένα στις τοπικές συνθήκες και θα συνδυάζουν τεχνικά μέτρα με λύσεις βασιζόμενες στη φύση.
* **Η αποστολή για τον καρκίνο** και το ευρωπαϊκό σχέδιο για την καταπολέμηση του καρκίνου θα συμβάλουν στη δημιουργία νέων ολοκληρωμένων υποδομών για τον καρκίνο, με στόχο τη βελτίωση της πρόσβασης των καρκινοπαθών σε υψηλής ποιότητας αντικαρκινική θεραπεία και κλινικές δοκιμές. Η δημιουργία των εν λόγω δομών απαιτεί μια ιδιαίτερα στοχευμένη προσέγγιση σε επίπεδο ΕΕ η οποία αντικατοπτρίζει τα ιδιαίτερα χαρακτηριστικά κάθε συστήματος υγείας καθώς και τις υφιστάμενες ανισότητες. Η στενή συνεργασία μεταξύ των υπεύθυνων χάραξης πολιτικής, των ερευνητών, των επαγγελματιών του τομέα της υγείας και των ασθενών αποτελεί κρίσιμο δομικό στοιχείο.
* Η αποστολή για την **αποκατάσταση των ωκεανών και των υδάτων μας** θα προωθήσει ένα ψηφιακό σύστημα γνώσεων για τους ωκεανούς και τα ύδατα, στο οποίο περιλαμβάνεται η προετοιμασία του «Ψηφιακού αντιγράφου του ωκεανού» ώστε να ενοποιηθεί με την πρωτοβουλία «Προορισμός Γη» του προγράμματος «Ψηφιακή Ευρώπη». Η αποστολή θα κατευθύνει και θα διεξάγει δοκιμές ριζοσπαστικών λύσεων έρευνας και καινοτομίας με σκοπό τη χαρτογράφηση, παρακολούθηση, πρόγνωση, διαχείριση και αποκατάσταση των ωκεανών και των υδάτων υπό συνθήκες δυσμενών κλιματικών μεταβολών και ανθρωπογενών πιέσεων. Θα αξιοποιήσει και θα επεκτείνει τις υφιστάμενες και σχεδιαζόμενες ευρωπαϊκές υποδομές και υπηρεσίες όπως το Copernicus[[7]](#footnote-8) και/ή το EMODet[[8]](#footnote-9).
* Η αποστολή για **κλιματικά ουδέτερες και έξυπνες πόλεις** θα στηρίξει δραστηριότητες Ε&Κ μεγάλης κλίμακας με σκοπό την ανάπτυξη, τον έλεγχο, την επίδειξη και την κλιμάκωση καινοτόμων λύσεων για κλιματική ουδετερότητα στις πόλεις ανά τομέα. Κατ’ αυτόν τον τρόπο θα επισπευσθεί η δυνατότητα των πόλεων να επιτύχουν αποτελέσματα σχετικά με την κλιματική ουδετερότητα και θα στηριχθούν οι πόλεις ώστε να καταστούν κόμβοι με επίκεντρο την κλιμάκωση καινοτόμων λύσεων.
* Η αποστολή για **«Μια ευρωπαϊκή συμφωνία για το έδαφος»** θα θέσει τις κοινότητες και τα ενδιαφερόμενα μέρη στο επίκεντρο της διαδικασίας καινοτομίας. Η αποστολή θα ανοίξει τον δρόμο για τη μεγάλης κλίμακας ανάπτυξη 100 «ζωντανών εργαστηρίων» και «φάρων» στα οποία άτομα από όλα τα κοινωνικά στρώματα και επιχειρήσεις μπορούν να συνδημιουργήσουν γνώσεις και λύσεις σε πραγματικές συνθήκες και να επιδείξουν την αξία τους.

*Μια ενιαία προσέγγιση*

Στο πλαίσιο των αποστολών της ΕΕ αναγνωρίζεται το γεγονός ότι οι κοινωνικές προκλήσεις απαιτούν μια ολοκληρωμένη, ενιαία προσέγγιση που διαπερνά τα όρια των πολιτικών, των προγραμμάτων και των διαφόρων επιπέδων διακυβέρνησης. Οι αποστολές διευκολύνουν την εν λόγω προσέγγιση βασιζόμενες εξαρχής σε ένα σαφή στόχο και μια κοινή συμφωνία σχετικά με την προθεσμία επίτευξης του εν λόγω στόχου. Οι πραγματικές επιπτώσεις θα είναι το αποτέλεσμα της ικανότητας των αποστολών να εξασφαλίσουν τη συμμετοχή όλων των παραγόντων—διάφορα επίπεδα διακυβέρνησης, ερευνητές και φορείς καινοτομίας, εκπαιδευτικά ιδρύματα, μικρές και μεγάλες επιχειρήσεις, επενδυτές και κοινωνία των πολιτών— με σκοπό την επίτευξη των εν λόγω συγκεκριμένων και επιτεύξιμων στόχων. Η εν λόγω προσέγγιση παρέχει εξαρχής τη δυνατότητα προσδιορισμού των απαραίτητων παραγόντων, πολιτικών και μέσων και διασφάλισης του επιμερισμού της ευθύνης και της ανάληψης δεσμεύσεων από όλα τα εμπλεκόμενα μέρη. Με σκοπό την καθοδήγηση της κατάρτισης σχεδίων εφαρμογής των αποστολών της ΕΕ, διαμορφώθηκε ειδικό μοντέλο διακυβέρνησης της Επιτροπής ώστε να διασφαλιστεί ο συντονισμός και να προσδιοριστούν συνέργειες για τη στήριξη των στόχων της αποστολής. Η στενή συνεργασία των κρατών μελών και των συνδεδεμένων χωρών θα είναι καίριας σημασίας για την επίτευξη των στόχων των αποστολών και την εναρμόνιση με τις εθνικές στρατηγικές. Θα προσδιοριστεί η συμπληρωματικότητα με τις περιφερειακές στρατηγικές και τις στρατηγικές έξυπνης εξειδίκευσης, με σκοπό τη συμβολή στην κάλυψη του χάσματος καινοτομίας μεταξύ των κρατών μελών και των περιφερειών, με τη στήριξη της Επιτροπής των Περιφερειών και των ευρωπαϊκών δικτύων υποστήριξης της καινοτομίας και των ΜΜΕ.

**Παραδείγματα αποστολών**

* **Η αποστολή για τις κλιματικά ουδέτερες και έξυπνες πόλεις** θα εφαρμόσει μια προσέγγιση με βάση τη ζήτηση, ενώ μια πλατφόρμα αποστολής θα παράσχει την απαραίτητη τεχνική, κανονιστική και οικονομική εμπειρογνωσία στις πόλεις ώστε να μεταβούν στην κλιματική ουδετερότητα. Η αποστολή θα στηρίξει επίσης ένα χαρτοφυλάκιο έργων επίδειξης και πιλοτικών έργων έρευνας και καινοτομίας το οποίο ανταποκρίνεται στις ανάγκες που εκφράζουν οι πόλεις, με την πλήρη συμμετοχή όλων των σχετικών παραγόντων σε εθνικό και τοπικό επίπεδο.
* **Η αποστολή για τον καρκίνο** θα δρομολογήσει μια μοναδική συνεργασία με τα κράτη μέλη και τα ενδιαφερόμενα μέρη σε περιφερειακό, εθνικό και ενωσιακό επίπεδο. Ένα καινοτόμο μοντέλο κοινής διακυβέρνησης[[9]](#footnote-10) βάσει δομημένου διαλόγου θα διασφαλίσει τη συστηματική και αποτελεσματική ενσωμάτωση της έρευνας, της καινοτομίας και της ανάπτυξης πολιτικής σχετικά με τον καρκίνο στην Ευρώπη.
* **Η αποστολή για την αποκατάσταση των ωκεανών και των υδάτων μας** θα συγκεντρώσει όλους τους σχετικούς παράγοντες μέσω χαρτών υλοποίησης. Οι χάρτες θα δεσμεύουν τους εταίρους για τη δημιουργία «φάρων» σε κλίμακα λεκάνης για την επίλυση κοινών, διασυνοριακών προβλημάτων όπως η αποκατάσταση θαλάσσιων οικοσυστημάτων και οικοσυστημάτων γλυκών υδάτων, η ρύπανση και η υποστήριξη μιας κλιματικά ουδέτερης γαλάζιας οικονομίας σε όλη την ΕΕ.

*Μια νέα σχέση με τους πολίτες*

Ένα ακόμη σημαντικό νεωτερικό στοιχείο της προσέγγισης της αποστολής είναι ο τρόπος με τον οποίο επιδιώκεται η συμμετοχή των πολιτών γενικά και ιδίως των νέων, των κοινοτήτων και των κοινωνικών εταίρων. Οι νέες ευκαιρίες για συμμετοχική δημοκρατία σε όλη την Ευρώπη, συμπεριλαμβανομένων των ψηφιακών τεχνολογιών που σχεδιάζονται με σκοπό να είναι ανθεκτικές έναντι των κακόβουλων παραγόντων, καθιστούν εφικτή και αναγκαία την επαναπροσέγγιση του τρόπου με τον οποίο οι πολίτες μπορούν να συμβάλουν στη διαμόρφωση, στην υλοποίηση και στην παρακολούθηση των πολιτικών που μπορούν να επιφέρουν θετικές αλλαγές στη ζωή τους.

Οι αποστολές προτείνουν έναν νέο τρόπο εξεύρεσης λύσεων, ο οποίος αποσκοπεί να διευκολύνει και να καταστήσει ελκυστικότερη τη συμμετοχή των πολιτών. Οι αποστολές επικεντρώνονται σε σαφείς και συγκεκριμένους στόχους, καθιστώντας την προστιθέμενη αξία της δράσης σε επίπεδο Ευρωπαϊκής Ένωσης πολύ πιο απτή και ενδιαφέρουσα, και διευκολύνουν τη συμμετοχή σε αυτή. Η κοινωνική καινοτομία και οι δραστηριότητες συμμετοχής των πολιτών στο επιστημονικό έργο διαθέτουν τεράστια δυναμική συμβολής στην επίτευξη των στόχων της αποστολής. Καθ’ όλη τη διάρκεια του 2019 και του 2020 διοργανώθηκαν συζητήσεις και ανταλλαγές απόψεων μεταξύ των συμβουλίων αποστολών και πολιτών σε όλη την Ευρώπη[[10]](#footnote-11) με σκοπό τη συμβολή και την υποβολή παρατηρήσεων σχετικά με τις προτάσεις τους, ενώ οι εν λόγω συζητήσεις και ανταλλαγές θα συνεχιστούν κατά τα στάδια υλοποίησης και παρακολούθησης των αποστολών με τη χρήση μέσων που έχουν σχεδιαστεί για την κάθε αποστολή και μέσω της υποστήριξης του διαλόγου ανά αποστολή. Η Διάσκεψη για το μέλλον της Ευρώπης[[11]](#footnote-12) έχει προσαρμόσει ορισμένα στοιχεία της προκειμένου να στηρίξει τον διάλογο με τους πολίτες στις συζητήσεις της, ενώ θα δημιουργηθούν ειδικά μέσα για τη στήριξη του εν λόγω διαλόγου στη διάρκεια των κύκλων ζωής των αποστολών.

**Παραδείγματα αποστολών:**

* **Η αποστολή για την προσαρμογή στην κλιματική αλλαγή** θα στηρίξει τις συμμετέχουσες περιφέρειες όσον αφορά τη διαβούλευση και την άμεση συμμετοχή πολιτών —μεταξύ άλλων μέσω συζητήσεων ή των πλέον προσβάσιμων μέσων— αρχών και επιχειρήσεων με σκοπό την κατάρτιση περιφερειακών σχεδίων κλιματικών κινδύνων και δραστηριοτήτων μετασχηματισμού.
* **Στο πλαίσιο της αποστολής για τις κλιματικά ουδέτερες και έξυπνες πόλεις,** επιλεγμένες πόλεις θα επιδιώξουν τη συμμετοχή των πολιτών τους στην κατάρτιση των στόχων των «συμβάσεων πόλης για το κλίμα», ώστε να συμβάλουν στην επίτευξη κλιματικής ουδετερότητας έως το 2030. Η ενεργός συμμετοχή των πολιτών στη διοργάνωση προσεγγίσεων σε τοπικό επίπεδο θα συνεχιστεί στη διάρκεια της υλοποίησης, συμβάλλοντας στην ανάληψη ιδίας ευθύνης και τη νομιμοποίηση των δράσεων που δρομολογούν οι τοπικές αρχές.
* **Η αποστολή για μια ευρωπαϊκή συμφωνία για το έδαφος** θα παράσχει στους πολίτες τη δυνατότητα να καταστούν «διαχειριστές εδάφους». Οι πολίτες θα επωφεληθούν από ευκαιρίες να βιώσουν στην πράξη τον τρόπο με τον οποίο η υγεία του εδάφους επηρεάζει τη ζωή τους και θα παροτρυνθούν να συμμετάσχουν σε πρωτοβουλίες συμμετοχής στο επιστημονικό έργο, για παράδειγμα, συμβάλλοντας στη συγκέντρωση δεδομένων για την παρακολούθηση του εδάφους.
* Οι νέοι θα κληθούν να συμβάλουν στην προστασία του πλανήτη μέσω μιας προγραμματισμένης πρωτοβουλίας για το κλίμα στο πλαίσιο του **Ευρωπαϊκού Σώματος Αλληλεγγύης.**

1. **Συμπέρασμα**

Οι αποστολές της ΕΕ έχουν σχεδιαστεί για μια διαφορετική προσέγγιση της δράσης. Αντιπροσωπεύουν έναν καινοτόμο τρόπο συνεργασίας, αντιμετώπισης των προκλήσεων και βελτίωσης της ζωής των πολιτών στην Ευρώπη και πέραν αυτής. Οι συγκεκριμένοι στόχοι των αποστολών και η προθεσμία του 2030 για την επίτευξη αποτελεσμάτων παρέχουν έναν σαφή τρόπο μέτρησης της επιτυχίας και της συμβολής στην εξασφάλιση της υποστήριξης των Ευρωπαίων σε διάφορες χώρες, τομείς και επιστημονικούς κλάδους.

Η Επιτροπή θα κινητοποιήσει τα κατάλληλα μέσα και πόρους με σκοπό την επίτευξη των στόχων των αποστολών. Για την έναρξη της υλοποίησης των πέντε αποστολών η Επιτροπή θα διαθέσει 1,89 δισ. EUR από το πρόγραμμα «Ορίζων Ευρώπη» για την περίοδο 2021-23. Το πρώτο κύριο επιμέρους ποσό θα διατεθεί έως τα τέλη του 2021. Το αργότερο έως το 2023, η Επιτροπή θα προβεί σε αξιολόγηση των πέντε αποστολών και των μελλοντικών χρηματοδοτικών αναγκών.

Οι αποστολές πρέπει να παρέχουν τη δυνατότητα από κοινού μάθησης και πειραματισμού σε όλη την Ευρώπη με σκοπό την καινοτομία για την επίτευξη των στόχων τους, μέσω της κινητοποίησης των κοινοτήτων και των κυβερνήσεων. Η ενεργός συμμετοχή των κρατών μελών, των περιφερειών, των τοπικών αρχών, των ερευνητών, των φορέων καινοτομίας, του ιδιωτικού τομέα, των πολιτών, της κοινωνίας των πολιτών και των επενδυτών αποτελεί κρίσιμο παράγοντα επιτυχίας. Εξίσου απαραίτητη θα είναι και η υποστήριξη και η συμβολή του Ευρωπαϊκού Κοινοβουλίου, για παράδειγμα, μέσω του έργου της ειδικής επιτροπής για την καταπολέμηση του καρκίνου. Επιπλέον, πρέπει να αναπτυχθεί το διεθνές προφίλ. Τους επόμενους μήνες θα διοργανωθούν συζητήσεις με όλους τους εμπλεκόμενους παράγοντες για τον προσδιορισμό της συνεργασίας και τον καθορισμό των προσδοκιών όσον αφορά τη συμμετοχή τους στην επίτευξη των στόχων των αποστολών.

Οι φιλόδοξες δεσμεύσεις που καλύπτουν σχεδόν μία δεκαετία αποτελούν μια τολμηρή και αναγκαία απομάκρυνση από την παραδοσιακή χάραξη πολιτικής. Η φύση των προκλήσεων και τα πιθανά οφέλη απαιτούν να αναλάβουμε αποφασιστική δράση. Είναι καιρός να τολμήσουμε.

**Παράρτημα – Ενημερωτικά δελτία αποστολών**

**Προσαρμογή στην κλιματική αλλαγή με σκοπό τη στήριξη τουλάχιστον 150 ευρωπαϊκών περιφερειών και κοινοτήτων ώστε να καταστούν ανθεκτικές στην κλιματική αλλαγή έως το 2030**

**Γιατί μια ευρωπαϊκή αποστολή;**

**Η κλιματική αλλαγή** αποτελεί άμεση απειλή για την **υγεία** και την **οικονομία** μας, καθώς αυξάνεται η συχνότητα και η ένταση των ακραίων καιρικών φαινομένων όπως:

* πλημμύρες
* τυφώνες
* δασικές πυρκαγιές
* καύσωνες
* ξηρασίες

Στην ΕΕ, οι επιπτώσεις της κλιματικής αλλαγής κοστίζουν ήδη τουλάχιστον **12 δισ. EUR ετησίως**. Σύμφωνα με εκτιμήσεις, οι εν λόγω απώλειες θα αυξηθούν ταχέως εάν δεν **δράσουμε τώρα**.

**Ευκαιρίες**

Η στήριξη των περιφερειών μας ώστε να καταστούν ανθεκτικές στην κλιματική αλλαγή τις βοηθά:

* **να είναι έτοιμες** για τις αναπόφευκτες μεταβολές και τα ακραία φαινόμενα·
* **να ανταλλάσσουν εμπειρίες** και λύσεις με πολλαπλά οφέλη·
* **να προλαμβάνουν** σημαντικές οικονομικές απώλειες.

**Στόχοι**

Η αποστολή:

* θα στηρίξει τις περιφέρειες με σκοπό την καλύτερη κατανόηση, προετοιμασία και διαχείριση των κλιματικών κινδύνων και ευκαιριών·
* θα στηρίξει τις περιφέρειες ώστε να αναπτύξουν τρόπους και δραστηριότητες μετασχηματισμού·
* θα στηρίξει καινοτόμες λύσεις ανθεκτικότητας στην κλιματική αλλαγή και θα βοηθήσει τις περιφέρειες να εξεύρουν πρόσθετες επενδύσεις·
* θα επιταχύνει τον μετασχηματισμό ≥150 περιφερειών προς ένα μέλλον ανθεκτικό στην κλιματική αλλαγή·
* θα αναπτύξει ≥75 μεγάλης κλίμακας έργα επίδειξης συστημικών μετασχηματισμών για την ανθεκτικότητα στην κλιματική αλλαγή

**Δράσεις**

* Θα δημιουργηθεί μια πλατφόρμα υλοποίησης αποστολής για την υποστήριξη και τον συντονισμό της υλοποίησης της αποστολής και την παροχή συνδρομής στις συμμετέχουσες περιφέρειες·
* Το πρόγραμμα «Ορίζων Ευρώπη» θα επενδύσει **368,36 εκατ. EUR** κατά την περίοδο 2021-23 για να υποστηρίξει την υλοποίηση της αποστολής·
* Η αποστολή θα ξεκινήσει σε 60–100 περιφέρειες και οι πρώτες δράσεις θα υλοποιηθούν μεταξύ του 2021 και του 2023·
* Στη συνέχεια, η αποστολή θα υποστηρίξει την ανάπτυξη καινοτόμων λύσεων ανθεκτικότητας στην κλιματική αλλαγή και την πρακτική υλοποίησή τους σε άλλες 50–100 περιφέρειες.

**Καρκίνος, βελτίωση της ζωής άνω των 3 εκατομμυρίων ανθρώπων έως το 2030 χάρη στην πρόληψη και τη θεραπεία, καθώς και παράταση και βελτίωση της ζωής των καρκινοπαθών, συμπεριλαμβανομένων των οικογενειών τους**

**Γιατί μια ευρωπαϊκή αποστολή;**

Ο καρκίνος αποτελεί μια σοβαρή και **αυξανόμενη κοινωνική πρόκληση** και ασκεί τεράστια, ολοένα και μεγαλύτερη πίεση στα συστήματα υγείας**, περιορίζοντας τον αριθμό των ατόμων που μπορούν να έχουν έγκαιρη πρόσβαση στη διάγνωση ή τη θεραπεία:**

* 2,7 εκατομμύρια άνθρωποι διαγιγνώσκονται ετησίως στην ΕΕ με καρκίνο (ο αριθμός θα αυξηθεί)·
* 1,3 εκατομμύρια άνθρωποι πεθαίνουν από καρκίνο ετησίως στην ΕΕ (ο αριθμός θα αυξηθεί)·
* **Το συνολικό κόστος του καρκίνου στην Ευρώπη εκτιμάται για το 2018 σε 199 δισ. EUR**.

Η αντιμετώπιση των εν λόγω προκλήσεων δεν μπορεί να επιτευχθεί μέσω των υφιστάμενων, συχνά κατακερματισμένων δραστηριοτήτων σε ενωσιακό, εθνικό και περιφερειακό επίπεδο, ιδίως δεδομένων των διαταραχών που προκαλεί η πανδημία COVID-19.

**Ευκαιρίες**

Οι εν λόγω προκλήσεις αποτελούν μια **μοναδική ευκαιρία** για την αποστολή για τον καρκίνο, ώστε:

* να βελτιωθεί ο έλεγχος του καρκίνου σε όλη την Ευρώπη·
* να τεθούν οι πολίτες, συμπεριλαμβανομένων των καρκινοπαθών, στο επίκεντρο της έρευνας και της καινοτομίας·
* να διασφαλιστεί η συστηματική ενσωμάτωση της έρευνας και της καινοτομίας στη χάραξη πολιτικής, με την υποστήριξη της υλοποίησης του ευρωπαϊκού σχεδίου για την καταπολέμηση του καρκίνου.

**Στόχοι**

**Η αποστολή, από κοινού με το ευρωπαϊκό σχέδιο για την καταπολέμηση του καρκίνου:**

* θα εφαρμόσει ένα στρατηγικό θεματολόγιο έρευνας και καινοτομίας για την καλύτερη κατανόηση του καρκίνου·
* θα σχεδιάσει αποτελεσματικές στρατηγικές πρόληψης·
* θα αναπτύξει νέες μεθόδους για τον προσυμπτωματικό έλεγχο και την έγκαιρη ανίχνευση του καρκίνου·
* θα καταστήσει δυνατή τη βελτιστοποιημένη διάγνωση και την καλύτερη θεραπεία·
* θα βελτιώσει την ποιότητα ζωής των ασθενών και των οικογενειών τους·
* θα παράσχει προσαρμοσμένη στήριξη σε χώρες, περιφέρειες και κοινότητες·
* θα καθιερώσει τη συνεργασία σε υψηλό επίπεδο εντός της κοινότητας του καρκίνου.

**Δράσεις**

* Το πρόγραμμα «Ορίζων Ευρώπη» θα διαθέσει **378,2 εκατ. EUR** κατά την περίοδο 2021-23 για να υποστηρίξει την υλοποίηση της αποστολής,
* Δημιουργία της πλατφόρμας UNderstanding CANcer.eu (UNCAN.eu) της ΕΕ και του ευρωπαϊκού ψηφιακού κέντρου καρκινοπαθών, και υποστήριξη δικτύου ολοκληρωμένων υποδομών για τον καρκίνο.



**Αποκατάσταση των ωκεανών και των υδάτων μας έως το 2030**

**Γιατί μια ευρωπαϊκή αποστολή;**

Η ζωή στη Γη εξαρτάται από την **υγεία του συνδεδεμένου συστήματος των ωκεανών, των θαλασσών και των εσωτερικών υδάτων**, το οποίο καλύπτει περίπου το 75 % της επιφάνειας της Γης. Ρυθμίζει το κλίμα μας και παρέχει οξυγόνο, πόσιμο νερό, καθαρή ενέργεια και τρόφιμα. Ωστόσο, οι ανθρωπογενείς μεταβολές θέτουν τους ωκεανούς και τα ύδατά μας σε σοβαρό κίνδυνο, με αποτέλεσμα:

* ρύπανση·
* απώλεια βιοποικιλότητας·
* ακραία καιρικά φαινόμενα, όπως πλημμύρες, ξηρασίες και καύσωνες.

Πρέπει να **δράσουμε τώρα** για να αντιστρέψουμε την υποβάθμιση των ωκεανών και των υδάτων μας.

**Ευκαιρίες**

Η αποκατάσταση των ωκεανών και η εξυγίανση των υδάτων μπορεί να διαδραματίσει **βασικό ρόλο** στην επίτευξη:

* **κλιματικής ουδετερότητας  Οι** ωκεανοί και τα ύδατα αποτελούν ιδιαίτερα σημαντικές καταβόθρες άνθρακα και είναι απαραίτητα για την προσαρμογή στην κλιματική αλλαγή
* **βιοποικιλότητας ** Οιωκεανοί και τα ύδατα φιλοξενούν πλούσια ποικιλία ειδών.
* **οικονομικής ευημερίας ** Οι ωκεανοί εκτιμάται ότι θα παράγουν 2,5 τρισ. EUR ετησίως έως το 2030

**Στόχοι**

Η αποστολή:

* ***θα προστατεύσει και θα αποκαταστήσει τα υδάτινα οικοσυστήματα και τη βιοποικιλότητα***
  + προστασία του ≥30 % των θαλάσσιων περιοχών της ΕΕ
  + αυστηρή προστασία του ≥10% των θαλάσσιων περιοχών της ΕΕ
  + αποκατάσταση ≥25 000 χλμ ποταμών ελεύθερης ροής
  + αποκατάσταση θαλάσσιων και παράκτιων οικοσυστημάτων[[12]](#footnote-13)
* ***θα αποτρέψει και θα εξαλείψει τη ρύπανση***
  + μείωση των πλαστικών απορριμμάτων στη θάλασσα κατά ≥50 %
  + μείωση των μικροπλαστικών που εκλύονται στο περιβάλλον κατά ≥30 %
  + μείωση των απωλειών θρεπτικών στοιχείων κατά ≥50 %
  + περιορισμός της χρήσης και του κινδύνου από τα χημικά φυτοφάρμακα κατά ≥50 %
* ***θα καταστήσει τη γαλάζια οικονομία της ΕΕ ουδέτερη ως προς τις ανθρακούχες εκπομπές και κυκλική***
  + Μηδενικές καθαρές εκπομπές από τη ναυτιλία
  + Υδατοκαλλιέργεια μηδενικών ανθρακούχων εκπομπών και χαμηλού αντικτύπου
  + Κυκλική και πολυλειτουργική χρήση του θαλάσσιου και του υδάτινου χώρου, με χαμηλές εκπομπές διοξειδίου του άνθρακα.

**Δράσεις**

* Το πρόγραμμα «Ορίζων Ευρώπη» θα διαθέσει 344,16 εκατ. EUR κατά την περίοδο 2021-23 για να υποστηρίξει την υλοποίηση της αποστολής, σε συνδυασμό με άλλη χρηματοδότηση, μεταξύ άλλων από το Ευρωπαϊκό Ταμείο Θάλασσας, Αλιείας και Υδατοκαλλιέργειας, το πρόγραμμα Invest EU και άλλα προγράμματα, π.χ. το διαστημικό πρόγραμμα της ΕΕ
* Έναρξη λειτουργίας «φάρων» σε σημαντικές θαλάσσιες λεκάνες και λεκάνες απορροής ποταμών για την πιλοτική εφαρμογή, επίδειξη και ανάπτυξη λύσεων με σκοπό την επίτευξη των στόχων της αποστολής·
* Ολοκλήρωση χαρτών υλοποίησης «φάρων» για τη διασφάλιση της διακυβέρνησης και της πολιτικής δέσμευσης·
* Δημιουργία «γαλάζιων πάρκων» σε όλη την ΕΕ για την παροχή νέων ευκαιριών αποκατάστασης και διατήρησης, και επέκταση των δικτύων προστατευόμενων θαλάσσιων περιοχών·
* Εφαρμογή ψηφιακού συστήματος γνώσεων για τους ωκεανούς και τα ύδατα, στο οποίο περιλαμβάνεται η προετοιμασία του «Ψηφιακού αντιγράφου του ωκεανού», μια δράση που συμβάλλει στις δραστηριότητες της πρωτοβουλίας «Προορισμός Γη», και βελτιωμένη περιβαλλοντική παρακολούθηση της υγείας των ωκεανών, με υποστήριξη της αποτελεσματικής διαχείρισης των υδάτων·
* Σύνδεση, κινητοποίηση και ενδυνάμωση των Ευρωπαίων πολιτών και των τοπικών κοινοτήτων ώστε να αναλάβουν δράση για την αποκατάσταση των ωκεανών και των υδάτων με λιγότερους αποκλεισμούς.

****

**100 κλιματικά ουδέτερες και έξυπνες πόλεις έως το 2030**

**Γιατί μια ευρωπαϊκή αποστολή;**

Οι πόλεις διαδραματίζουν κεντρικό ρόλο στην **επίτευξη της κλιματικής ουδετερότητας** έως το 2050. Οι πόλεις:

* αντιπροσωπεύουν μόνο το 4 % της χερσαίας έκτασης της ΕΕ·
* φιλοξενούν το 75 % των πολιτών της ΕΕ·
* αντιπροσωπεύουν το >65 % της παγκόσμιας κατανάλωσης ενέργειας·
* παράγουν το >70 % των παγκόσμιων εκπομπών διοξειδίου του άνθρακα.

Παρότι αρκετές πόλεις έχουν δεσμευτεί να μειώσουν τις εκπομπές αερίων του θερμοκηπίου, λίγες μόνο εξ αυτών έχουν καθορίσει συγκεκριμένο στόχο κλιματικής ουδετερότητας έως το 2030.

**Ευκαιρίες**

**Οι κλιματικά ουδέτερες και έξυπνες πόλεις**:

* θα συμβάλουν σημαντικά στην επίτευξη των στόχων της ΕΕ για μείωση των εκπομπών κατά 55 %·
* θα διασφαλίσουν καθαρότερο αέρα, ασφαλέστερες μεταφορές και θα μειώσουν την κυκλοφοριακή συμφόρηση για τους πολίτες·
* θα οδηγήσουν σε κλιματική και ψηφιακή καινοτομία, καθιστώντας την Ευρώπη ελκυστική για επενδύσεις από καινοτόμες επιχειρήσεις και εξειδικευμένους εργαζόμενους·
* θα αποτελέσουν τόπους όπου η «πολιτική συναντά τους ανθρώπους» και όπου η Ευρωπαϊκή Πράσινη Συμφωνία υλοποιείται στην καθημερινή ζωή των Ευρωπαίων·
* θα εμπνεύσουν τις υπόλοιπες πόλεις στην Ευρώπη και πέραν αυτής να καταστούν κλιματικά ουδέτερες

**Στόχοι**

Στην αποστολή θα συμμετάσχουν τοπικές αρχές, πολίτες, επιχειρήσεις, επενδυτές καθώς και περιφερειακές και εθνικές αρχές:

1. **Για τη διαμόρφωση 100 κλιματικά ουδέτερων και έξυπνων πόλεων έως το 2030**·
2. Για να διασφαλιστεί ότι οι εν λόγω πόλεις λειτουργούν ως κόμβοι πειραματισμού και καινοτομίας με σκοπό να **μπορέσουν όλες οι ευρωπαϊκές πόλεις να ακολουθήσουν το παράδειγμά τους έως το 2050**.

**Δράσεις**

* Το πρόγραμμα «Ορίζων Ευρώπη» θα επενδύσει **359,29 εκατ. EUR** κατά την περίοδο 2021-23 για να υποστηρίξει την υλοποίηση της αποστολής·
* Μια πλατφόρμα αποστολής θα παρέχει στις πόλεις τεχνική, κανονιστική και οικονομική συνδρομή (2021)·
* Οι πόλεις θα καταρτίσουν, θα υπογράψουν και θα υλοποιήσουν «συμβάσεις πόλης για το κλίμα», οι οποίες θα καταρτιστούν από κοινού με τους πολίτες και τα τοπικά ενδιαφερόμενα μέρη και οι οποίες θα υπογραφούν από τον δήμαρχο ή τον πολιτικό εκπρόσωπο.
  + 2021: πρόσκληση εκδήλωσης ενδιαφέροντος
  + 2022: επιλογή των πόλεων και κατάρτιση των πρώτων «συμβάσεων πόλης για το κλίμα»·
* Θα καταρτιστεί χαρτοφυλάκιο έργων Ε&Κ (2023)·
* Ένα παγκόσμιο κέντρο ανταλλαγής γνώσεων θα διευκολύνει την ανταλλαγή γνώσεων μεταξύ των πόλεων εντός και εκτός Ευρώπης (2023)·
* Ένα σήμα της αποστολής θα διασφαλίζει την προβολή και θα δημιουργεί ευκαιρίες χρηματοδότησης, π.χ. σε συνεργασία με τον όμιλο της Ευρωπαϊκής Τράπεζας Επενδύσεων·
* Ένα δίκτυο συνεργασίας με τις εθνικές, τοπικές και περιφερειακές αρχές θα συμβάλει στη βελτίωση της ετοιμότητας για τη μετάβαση προς την κλιματική ουδετερότητα των πόλεων στις αντίστοιχες χώρες.

****

**Μια ευρωπαϊκή συμφωνία για το έδαφος – 100 «ζωντανά εργαστήρια» και «φάροι» θα ηγηθούν της μετάβασης σε υγιή εδάφη έως το 2030**

**Γιατί μια ευρωπαϊκή αποστολή;**

**Η ζωή στη Γη εξαρτάται από τα υγιή εδάφη**, τα οποία, ωστόσο, **είναι υπό απειλή στην Ευρώπη και σε ολόκληρο τον κόσμο**:

* το έδαφος αποτελεί τη βάση για το 95 % των τροφίμων μας και άλλων βασικών υπηρεσιών οικοσυστήματος όπως το καθαρό νερό, η βιοποικιλότητα και η ρύθμιση του κλίματος. Ωστόσο, το 60-70 % των εδαφών στην ΕΕ θεωρούνται «μη υγιή», γεγονός που μας καθιστά πιο ευάλωτους στην επισιτιστική ανασφάλεια και τα ακραία καιρικά φαινόμενα·
* περίπου το 70 % των γεωργικών εκτάσεων στην ΕΕ παρουσιάζει υπερβολικά επίπεδα θρεπτικών στοιχείων με δυσμενείς επιπτώσεις στην ποιότητα των υδάτων και τη βιοποικιλότητα·
* σχεδόν το 25 % των εδαφών στη νότια, κεντρική και ανατολική Ευρώπη αντιμετωπίζει υψηλό ή πολύ υψηλό κίνδυνο απερήμωσης·
* το κόστος που συνδέεται με την υποβάθμιση του εδάφους στην ΕΕ εκτιμάται ότι υπερβαίνει τα 50 δισ. EUR ετησίως.

**Είναι καιρός να αναλάβουμε δράση ώστε οι μελλοντικές γενιές να κληρονομήσουν καθαρά, παραγωγικά και ανθεκτικά εδάφη.**

**Ευκαιρίες**

Οι εν λόγω προκλήσεις αποτελούν μια μοναδική ευκαιρία όσον αφορά την αποστολή για την ευρωπαϊκή συμφωνία για το έδαφος, ώστε:

* να επιτευχθεί η συμμετοχή των πολιτών και να δημιουργούν αποτελεσματικές συμπράξεις για την προστασία και την αποκατάσταση του εδάφους ανά τομέα και επικράτεια·
* να στηριχθεί η βιώσιμη γεωργία και δασοκομία, τα υγιή και ασφαλή συστήματα τροφίμων, η ανθεκτικότητα στην κλιματική αλλαγή, η βιοποικιλότητα, η μηδενική ρύπανση, οι δυναμικές αγροτικές περιοχές και άλλοι φιλόδοξοι στόχοι της Πράσινης Συμφωνίας·
* να στηριχθεί η φιλοδοξία της ΕΕ να ηγηθεί των παγκόσμιων δεσμεύσεων, ιδίως σε ό,τι αφορά τους στόχους βιώσιμης ανάπτυξης (ΣΒΑ).

**Στόχοι**

**Προκειμένου να ηγηθεί της μετάβασης σε υγιή εδάφη έως το 2030, η αποστολή:**

* θα χρηματοδοτήσει ένα φιλόδοξο πρόγραμμα Ε&Κ με έντονη συνιστώσα κοινωνικών επιστημών·
* θα εφαρμόσει ένα αποτελεσματικό δίκτυο 100 «ζωντανών εργαστηρίων» και «φάρων» ώστε να δημιουργήσουν από κοινού γνώσεις και λύσεις ελέγχου και να επιδείξουν τη αξία τους σε πραγματικές συνθήκες·
* θα αναπτύξει ένα εναρμονισμένο πλαίσιο για την παρακολούθηση και υποβολή εκθέσεων σχετικά με τα εδάφη στην Ευρώπη·
* θα ευαισθητοποιήσει τους πολίτες σχετικά με τη ζωτική σημασία των εδαφών.

**Δράσεις**

* Στο πλαίσιο του προγράμματος «Ορίζων Ευρώπη» θα επενδυθούν **320 εκατ. EUR** κατά την περίοδο 2021-2023 για να υποστηριχθεί η υλοποίηση της αποστολής·
* Θα δρομολογηθεί το πρώτο κύμα «ζωντανών εργαστηρίων» σε περιφέρειες σε ολόκληρη την Ευρώπη (2023-2024)·
* Θα δημιουργηθεί μια πλατφόρμα συντονισμού για την εποπτεία του δικτύου των 100 «ζωντανών εργαστηρίων» και «φάρων»·
* Θα στηριχθούν στοχευμένα δίκτυα με σκοπό τη συμμετοχή περιφερειών και περιφερειακών ενδιαφερόμενων μερών, επιχειρήσεων και πολιτών (2023-2027)·
* Θα δρομολογηθεί μια εκστρατεία για την υγεία των εδαφών από την ευρωπαϊκή σύμπραξη καινοτομίας για τη γεωργία (EIP-AGRI), με έμφαση στους τομείς της γεωργίας και της δασοκομίας.
* Θα συσταθεί μια διεθνής ερευνητική κοινοπραξία για τη δέσμευση του εδαφικού άνθρακα.

1. Η νομική βάση των αποστολών είναι ο κανονισμός για τη θέσπιση του προγράμματος «Ορίζων Ευρώπη» [άρθρο 8 του κανονισμού (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021]. [↑](#footnote-ref-2)
2. Παρουσιάζονται μόνο οι προϋπολογισμοί για τη στήριξη των αποστολών του προγράμματος «Ορίζων Ευρώπη» μέσω του πυλώνα 2, χωρίς να συμπεριλαμβάνεται η αναμενόμενη σημαντική χρηματοδότηση από άλλα προγράμματα. [↑](#footnote-ref-3)
3. π.χ. το διαστημικό πρόγραμμα της ΕΕ, το EMODnet, την πλατφόρμα Climate-ADAPT. [↑](#footnote-ref-4)
4. Θα υπάρξει συνεργασία με αποστολές επί κοινών προκλήσεων με σκοπό την επιτάχυνση της διαδικασίας μετασχηματισμού των τόπων όπου ζούμε και των τρόπων ζωής μας, για μια πιο βιώσιμη, χωρίς αποκλεισμούς και βελτιωμένη ποιότητα ζωής https://eur-lex.europa.eu/resource.html?uri=cellar:fdc74aae-1625-11ec-b4fe-01aa75ed71a1.0014.02/DOC\_1&format=PDF [↑](#footnote-ref-5)
5. https://eur-lex.europa.eu/legal-content/EL/TXT/?qid=1540387631519&uri=CELEX%3A52018PC0435 [↑](#footnote-ref-6)
6. https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences\_el [↑](#footnote-ref-7)
7. https://www.copernicus.eu/el [↑](#footnote-ref-8)
8. Ευρωπαϊκό Δίκτυο Παρατηρήσεων και Δεδομένων της Θάλασσας [↑](#footnote-ref-9)
9. συστάθηκε «κοινή υποομάδα για τον καρκίνο» στο πλαίσιο της Συντονιστικής ομάδας για την προαγωγή της υγείας και την πρόληψη των νόσων (SGPP), η οποία απαρτίζεται από υπουργεία έρευνας και υγείας· συστάθηκε ειδική «ομάδα επαφής ενδιαφερόμενων φορέων» στο πλαίσιο της πλατφόρμας πολιτικής της Επιτροπής για την υγεία, στην οποία έχουν εγγραφεί πάνω από 300 οργανισμοί. [↑](#footnote-ref-10)
10. https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/missions-horizon-europe/citizen-events-and-specialised-missions-conferences\_el [↑](#footnote-ref-11)
11. https://futureu.europa.eu/?locale=el [↑](#footnote-ref-12)
12. Η αποστολή θα συμβάλει επίσης στην επίτευξη των επικείμενων στόχων αποκατάστασης της φύσης για το θαλάσσιο περιβάλλον, όπως ανακοινώθηκε στο πλαίσιο της στρατηγικής της ΕΕ για τη βιοποικιλότητα με ορίζοντα το 2030. [↑](#footnote-ref-13)